Donderdag, 10 Junie – PvR Geloofsfamilie
Die mens is goed – geskep om tot seën.
Die Here het vir Abram gesê: "Trek uit jou land uit, weg van jou mense en jou familie af na die land toe wat Ek vir jou sal aanwys. 2Ek sal jou 'n groot nasie maak, Ek sal jou seën en jou 'n man van groot betekenis maak, en jy moet tot 'n seën wees. 3Ek sal seën wie jou seën, en hom vervloek wat jou vervloek. In jou sal al die volke van die aarde geseën wees."
God het met Sy mense 'n verbond gevestig van die begin af. Die verbond was dat Hy vir hulle 'n God sal wees as hulle vir Hom 'n nasie sou wees. God sou hierdie volk 'n groot nasie maak en vir hulle seën. God het Sy mense geseën sodat hulle ook vir ander tot seën kan wees. Hoe dink jy lyk hierdie seën? Hoe sou jy seën beskryf? Wat sou seën alles inhou? Watter voorbeelde sien jy daarvan in die Bybel?
Wanneer die Here ons die geleentheid gee om tot seën vir ander te kan wees is dit 'n voorreg en genade. Hoe voel dit as iemand jou nie wil toelaat om hulle te seën nie? Is dit vir jou maklik of moeilik om iemand anders se seën te ontvang? Is dit maklik of moeilik vir jou om iemand ander te seën? Wat is die verskil? Waarom? Deel jou hart met die Here.